Teknologjia dhe siguria kombëtare, mendimi i analistëve
Ekspertët bëjnë thirrje për një debat rreth çështjeve të përgjimit, privatësisë dhe sigurisë kombëtare
Administrata Obama është vënë nën kritika pas njoftimeve se qeveria ka programe që mbledhin fshehurazi tabulatet telefonike të dhjetëra miliona amerikanëve si pjesë e luftës kundër terrorizmit. Njoftimet pasuan një incident tjetër, faktin që Departamenti amerikan i Drejtësisë kishte marrë fshehurazi tabulatet e bisedave të agjencisë Associated Press për hetimet lidhur me një celulë të al-Kaidës në Jemen. Siç njofton Vivian Chakarian e Zërit të Amerikës, ekspertët po ngrejnë pyetje se si duhet gjetur një ekuilibër mes lirive civile dhe sigurisë kombëtare. Çështja e tabulateve telefonike ka shkaktuar polemika të zjarrta mes të majtës dhe së djathtës në politikën amerikane, duke çuar në kritika rreth masave të përgjimit që zbaton qeveria, të cilat disa i quajnë të tepruara dhe mjaft ndërhyrëse në privatësinë e njerëzve. Disa ekspertë thonë se Departamenti i Drejtësisë ka shkuar përtej asaj që mund të quhet e përshtatshme. Sipas zotit Frank Sesno, drejtor i Fakultetit të Medias në Universitetin George Washington, veprimet e qeverisë përbëjnë abuzim. Sipas zotit Sesno, është e rëndësishme që gazetarët të dinë se ka një ekuilibër mes së drejtës së publikut për të ditur dhe përgjegjësisë së qeverisë për mbrojtjen e një informacioni të caktuar në përpjekje për të mbrojtur publikun. Por ka një kufi, thotë ai: Teknologjia ka ndryshuar marrëdhënien ndërmjet njerëzve dhe qeverisë, jo vetëm duke prekur aftësinë e gazetarëve për të mbrojtur burimet e tyre, por edhe duke rritur mjaft aftësitë e përgjimit ndaj këtyre burimeve. Të njëjtin mendim ka edhe ish-gazetari i New York Times-it, Bill Kovach: Sipas një ankete të kryer kohët e fundit nga Qendra e Kërkimeve Pew dhe gazeta Washington Post, shumica e amerikanëve - 56 përqind - thotë se programi i Agjencisë Kombëtare të Sigurisë për monitorimin e tabulateve është një mënyrë e pranueshme që qeveria të hetojë mbi terrorizmin. Shtëpia e Bardhë ka thënë se një vendim gjykate që e lejon qeverinë të mbledhë fshehurazi të dhënat telefonike të amerikanëve është mjet me rëndësi kritike për të luftuar kërcënimet ndaj sigurisë. Presidenti Barak Obama thotë se ai e mirëpret debatin në lidhje me kompromisin mes lirive civile dhe sigurisë, por është i vendosur të përdorë të gjitha mjetet për t'i mbajtur të sigurta Shtetet e Bashkuara. Zoti Kovach mendon se është përgjegjësi e presidentit për të filluar një debat të tillë: A mundet që synimet e sigurisë të arrihen pa shkelur mbi liritë demokratike dhe të drejtat themelore? Në këtë epokë dixhitale të kërcënimeve terroriste, shumë njerëz besojnë se një debat i tillë është i domosdoshem.